Man aangekeer ná skietvoorval in Strand | Netwerk24
Man aangekeer ná skietvoorval in Strand
Deur Denique Smith 21 April 2017 16:05
'n Man (29) is Woensdagaand in hegtenis geneem in verband met 'n skietvoorval wat Saterdag in die Strand plaasgevind het.
Volgens kapt. FC van Wyk, polisiewoordvoerder, het die man van die Strand glo 'n 31-jarige man omstreeks 01:00 in Petunialaan geskiet.
"Die gewonde man is vir behandeling na die Tygerberg-hospitaal gehaas. Die verdagte het kort ná die voorval van die toneel gevlug," sê Van Wyk.
Die polisie het Woensdagaand ten tyde van 'n polisieoptrede 'n adres in die Strand besoek en op 'n 9 mm-pistool en ammunisie beslag gelê.
Die verdagte is in hegtenis geneem en word met die voorval Saterdagaand verbind.
Hy sal binnekort in die landdroshof in die Strand verskyn op aanklagte van poging tot moord en die besit van 'n ongelisensieerde vuurwapen.
Van Wyk sê voorts dié inhegtenisneming en beslaglegging dra by tot die polisie se voortgesette pogings om te verseker dat die gemeenskap veilig voel.